Virallinen lehti nro C 150 , 19/05/1997 s. 0057



A4-0126/97 Päätöslauselma Yhdistyneen kuningaskunnan kehitysongelmista ja rakenteellisista interventioista aikavälillä 1994 - 1999 (C4-0055/96, C4-0056/96, C4-0057/96, C4- 0058/96, C4-0022/97, C4-0134/97) Euroopan parlamentti, joka - ottaa huomioon komission 29. heinäkuuta 1994 tekemät päätökset yhtenäisten ohjelmointiasiakirjojen hyväksymisestä yhteisön rakennetukea varten Yhdistyneen kuningaskunnan tavoitteeseen 1 kuuluvilla Merseysiden, Pohjois-Irlannin ja Highlandsin alueilla ((EYVL L 250, 26.9.1994, s. 48)) (C4-0055/96, C4-0056/96, C4-0057/96) sekä nämä yhtenäiset ohjelmointiasiakirjat, - ottaa huomioon komission 16. joulukuuta 1994 tekemät päätökset yhtenäisten ohjelmointiasiakirjojen hyväksymisestä yhteisön rakennetukea varten Yhdistyneen kuningaskunnan tavoitteeseen 2 kuuluvilla alueilla ((EYVL L 382, 31.12.1994, s. 69)) (C4-0058/96, C4-0022/97) sekä nämä yhtenäiset ohjelmointiasiakirjat, - ottaa huomioon Yhdistyneen kuningaskunnan tavoitteeseen 5b kuuluvia alueita koskevat yhtenäiset ohjelmointiasiakirjat (C4-0134/97), - ottaa huomioon EY:n perustamissopimuksen 130 a artiklassa ilmaistut Euroopan aluepolitiikan tavoitteet, Euroopan rakennerahastojen toiminnan suuntaviivat ja niihin sisältyvät ensisijaiset tavoitteet, - ottaa huomioon rakennerahastojen vuosien 1988 ja 1993 uudistuksen ja siihen sisältyvät keskittämisen, täydentävyyden, ohjelmoinnin ja kumppanuuden sekä tasavertaisten mahdollisuuksien ja ympäristönsuojelun periaatteet, - ottaa huomioon komission aluepolitiikasta ja aluesuunnittelusta vastaavien ministerien epävirallisissa kokouksissa Venetsiassa (toukokuu 1996) ja Ballyconnellissa (marraskuu 1996) esittämät asiakirjat «Tehokkuus, ohjaus ja yksinkertaistaminen» sekä «Rakennerahasto: uusien työpaikkojen luominen», - ottaa huomioon seitsemännen vuosikertomuksen rakennerahastoista 1995 (KOM(96)0502 - C4-0020/97) sekä ensimmäisen kertomuksen taloudellisesta ja sosiaalisesta yhteenkuuluvuudesta 1996, - ottaa huomioon teollisuuden taantumisesta kärsiville alueille (2-tavoite) suunnattujen toimenpiteiden täytäntöönpanoa koskevat suuntaviivat toiselle ohjelmontikaudelle 1997 - 1999, - ottaa huomioon 14. helmikuuta 1996 tavoitteen 2 mukaisten tukitoimien toisesta suunnittelukaudesta (1997 - 1999) ((EYVL C 65, 4.3.1996, s. 88)), 28. maaliskuuta 1996 yhteisöaloitteita koskevan varauksen jakaminen vuoden 1999 loppuun saakka (URBAN, Interreg II C, Employment-Inclusion, ADAPT) ((EYVL C 117, 22.4.1996, s. 70)) sekä 18. helmikuuta 1997 komission tiedonannosta yhteisön rakenteellisista toimista ja työllisyydestä ((EYVL C 380, 16.12.1996, s. 90)) antamansa päätöslauselmat, - ottaa huomioon aluepoliittisen valiokunnan valtuuskunnan vierailun Derbyshireen marraskuussa 1995 ja esittelijän järjestämät kuulemistilaisuudet sekä Yhdistyneen kuningaskunnan eri puolilla sijaitsevilta avustuskelpoisilta alueilta saadut todisteet, - ottaa huomioon aluepoliittisen valiokunnan mietinnön ja työllisyys- ja sosiaaliasiain valiokunnan lausunnon (A4-0126/97), A. katsoo, että merkkejä rikkaimpien ja köyhimpien alueiden välisten erojen kasvusta voidaan todeta myös Yhdistyneessä kuningaskunnassa, jossa EU:n keskimääräinen BKT ylitetään vain kahdella alueella (yhdestätoista), B. katsoo, että komission kertomus yhteenkuuluvuudesta osoittaa aluetuen tarpeellisuuden, jotta vauraimpien ja köyhimpien alueiden välisten erojen jatkuva kasvu voitaisiin estää, C. katsoo, että tarve lisätä taloudellista ja sosiaalista yhteenkuuluvuutta koko Euroopassa osana yhtenäismarkkinoita ja mahdollinen yhtenäisvaluutan käyttöönotto on merkinnyt sitä, että rakenteelliset toimet ovat merkittävällä tavalla olleet vähentämässä vauraimpien ja köyhimpien alueiden välisiä eroja, D. katsoo, että Yhdistynyt kuningaskunta laajensi kaudella 1994 - 1999 rakennerahaston tavoitteiden 1, 2 ja 5b ja yhteisön aloitteiden kautta myönnettävän tuen sekä maantieteellistä kattavuutta että rahoitusmääriä; Yhdistyneen kuningaskunnassa on laajimmat tavoitteen 2 mukaiset alueet ja ne kattavat 30,9 % maan väestöstä; Merseysiden alueella BKT on edelleen laskenut sen jälkeen, kun alue alkoi saada tavoitteen 1 mukaista tukea vuonna 1994, E. katsoo, että rakennerahaston alueellisiin toimenpiteisiin (tavoitteet 1, 2 ja 5b) ja muihin kuin alueellisiin toimenpiteisiin (tavoite 3) myöntämä tuki on merkittävästi edistänyt Yhdistyneen kuningaskunnan taloudellista ja sosiaalista yhteenkuuluvuutta ja ollut Euroopan yhteisvastuullisuuden selkeä ilmaus, F. katsoo, että myönnetyn rakennetuen kokonaismäärä Yhdistyneen kuningaskunnan tavoitteen 1 mukaisille alueille on 2360 miljoonaa ecua, tavoitteen 2 mukaisille alueille 4580 miljoonaa ecua, tavoitteen 5b mukaisille alueille 2012 miljoonaa ecua, tavoitteen 3 mukaisille alueille 1501 miljoonaa ecua (1994 - 1996) ja 1655 miljoonaa ecua (1997 - 1999) ja tavoitteen 4 mukaisille alueille 244 miljoonaa ecua (1997 - 1999), G. katsoo, että kansalliset työttömyystilastot eivät osoita pysyvien työpaikkojen luomisen puutetta eivätkä Yhdistyneen kuningaskunnan suuntausta matalapalkkaisten osa-aikatyöpaikkojen luomiseen, ja ne vähättelevät todellista piilotyöttömyyttä taantuvilla alueilla, H. katsoo, että Yhdistyneen kuningaskunnan alhainen BKT ja matala tuottavuus ja teollisuusalueiden nolla- tai hyvin pieni kasvu, jotka mainittiin yhteenkuuluvuutta koskevassa kertomuksessa, heikentävät Yhdistyneen kuningaskunnan alueiden kilpailukykyä, I. katsoo, että Euroopan aluekehitysrahaston EAKR:n varoista myönnetään tukea yritysten investointeihin ja perusrakenteisiin, pk-yrityksille sekä teknologialle ja tuottaville investoinneille, J. katsoo, että Euroopan sosiaalirahaston ESR:n varoista myönnetään tukea ammattikoulutukseen ja ammatilliseen uudelleenkoulutukseen, ammatinvalinnan ohjaukseen ja työvoiman kykyjen ja ammattitaidon parantamiseen, K. katsoo, että Yhdistynyt kuningaskunta ei vuosina 1994 - 1996 ole käyttänyt lainkaan varoja, jotka on tarkoitettu työntekijöiden ammattitaidon mukauttamiseen teknologisiin uudistuksiin ja teollisuuden rakennemuutokseen, mutta on päättänyt vuosina 1997 - 1999 osoittaa tarkoitukseen 244 miljoonaa ecua, L. katsoo, että rakennerahastoilla on ollut huomattava vaikutus työllisyyteen Yhdistyneessä kuningaskunnassa, jossa komission mukaan vuosina 1989 - 1993 luotiin tai säilytettiin 240 000 työpaikkaa, ja yhteisön aloitteet ovat olleet merkittävä ja täydentävä tukimuoto eräiden alojen äkillisten teollisten, taloudellisten ja yhteiskunnallisten muutosten hallitsemisessa, M. katsoo, että EU:n Yhdistyneen kuningaskunnan alueille myöntämän tuen kasvaessa vuosina 1989 - 1999 keskushallinnon tuki on vähentynyt jyrkästi, mikä on aiheuttanut täydennysrahoituskriisin eräillä alueilla, N. katsoo, että hallituksen satunnaisluontoinen ja jäsentymätön suhtautuminen aluekehitykseen vaikeuttaa tehokasta koordinointia EU:n aluekehitykseen liittyvän strategisen, ohjelmoidun lähestymistavan kanssa, O. katsoo, että taantuvat teollisuusalueet, joille on tyypillistä tuotantoon liittyvän työllisyyden jyrkkä lasku, korkean työttömyyden saarekkeet ja jatkuvat kipeät rakenneongelmat, edellyttävät kestävään taloudelliseen kehitykseen ja alueiden pitkän aikavälin kilpailukykyyn tähtääviä toimia, P. katsoo, että Skotlantiin perustetun riippumattoman yksikön olemassaolo on parantanut sekä ohjelmien laatua että niiden tuloksellisuutta, Q. katsoo, että nykyinen hallitus on ottanut muita osapuolia kuulematta käyttöön alueellisen haasteen käsitteen vuosina 1994 - 1999, mikä on johtanut EAKR:n myöntämispäätösten keskittymiseen hallituksen ministereille ja paikallistason kumppanuusperiaatteen laiminlyömiseen, R. katsoo, että hallitus ja komissio eivät ole vielä laatineet alueellisista haastejärjestelmistä arviointia, jonka perusteella niiden alueille tuomaa hyötyä voitaisiin mitata, S. katsoo, että nykyinen hallitus kieltäytyi Dublinin huippukokouksessa osallistumasta paikallisiin ja alueellisiin työllisyyssopimuksiin, T. katsoo, että eräiden Yhdistyneen kuningaskunnan alueiden taloudellinen tulos ja kulutusprofiili eivät ole tyydyttäviä, U. katsoo, että viemällä osuuden EAKR:n ja ESR:n varoista sekä eräiden ohjelmien seurantakomiteoiden epädemokraattisen koostumuksen ja vastuuvelvollisuuden puutteen kautta hallitus on pyrkinyt suosimaan omia hankkeitaan alueilla; 1. Suhtautuu myönteisesti positiiviseen vaikutukseen, joka Euroopan rakennerahastoilla on ollut Yhdistyneen kuningaskunnan taloudelliseen ja sosiaaliseen yhteenkuuluvuuteen, köyhimpien alueiden elpymiseen ja työpaikkojen luomiseen, mutta toteaa taloudellisten ja työllisyyserojen lisääntyneen Yhdistyneen kuningaskunnan eri alueilla ja niiden välillä; 2. Suhtautuu myönteisesti osaan, joka rakennerahastoilla on ollut aluepolitiikan uusien kumppanuussuhteiden, lähestymistapojen ja innovaatioiden rohkaisemisessa; 3. Katsoo, että Euroopan rakennerahastojen asettaessa ensisijaisia tavoitteita, ne edistävät talouden kehittymistä tukeen oikeutetuilla alueilla työllisyyttä luovien toimien avulla sekä tukemalla talouselämän, erityisesti pienten ja keskisuurten yritysten, perusrakenteita ja sosiaalisen syrjäytymisen uhkaamien kansalaisten osallistumista yhteiskuntaan; 4. Toteaa tarpeen pyrkiä ratkaisemaan ongelmat, jotka liittyvät hallinto- ja rahoituskäytäntöihin, jotta rahastojen tehokkuutta ja rahoituskykyä voitaisiin parantaa, ja kehottaa komissiota ja Yhdistyneen kuningaskunnan hallitusta selvittämään parhaat hallinnolliset käytännöt ja ottamaan käyttöön parempia menettelyjä; 5. Katsoo, että viiveet kaikkien tavoitteiden yhtenäisten ohjelmointiasiakirjojen hyväksymisessä ja tästä johtuneet viivästykset ohjelmien käynnistämisessä ovat estäneet rahastojen tehokasta toimintaa; 6. Ei pidä hyväksyttävinä etenkin ESR:n maksujen suorittamisessa ilmenneitä viiveitä, ja kehottaa komissiota ja Yhdistyneen kuningaskunnan hallitusta kehittämään tehokkaampia maksumekanismeja ja varmistamaan, että maksut komissiolta ja kansalliselta hallitukselta varojen saajille tapahtuvat ajallaan; 7. Toteaa, että ohjelmiin liittyvien varojen käyttämättä jättämistä tulisi välttää, ja kehottaa Yhdistyneen kuningaskunnan hallitusta ja komissiota lisäämään joustavuutta, jotta käytettävissä olevien varojen käyttöä voidaan lisätä; 8. Toteaa, että rahastojen toiminta on liian monimutkaista ja että tämä ehkäisee pienten organisaatioiden ja hankkeiden kiinnostusta, ja ehdottaa, että rahastoja yksinkertaistetaan ottamalla käyttöön selkeä hakumenettely, selkeämmät ja avoimemmat hankkeiden valinta- ja arviointimenettelyt sekä selkeämmät alustavat valintakelpoisuuden peruslinjat; 9. Ei pidä hyväksyttävinä myöhästyneisiin maksuihin liittyviä velkaantumisongelmia etenkään pienten organisaatioiden ja vapaaehtoissektorin kohdalla, ja kehottaa komissiota harkitsemaan yleisennakkotukia tai välittävien rahoittajien (Intermediary Funding Bodies, IFB) luomista tämän ongelman lievittämiseksi; 10. Ehdottaa, että rakennerahastojen tuen ja sen vaikutuksen laadullinen arviointi otetaan käyttöön kaikilla seurannan ja arvioinnin tasoilla siten, että osapuolet, esimerkiksi työmarkkinaosapuolet, osallistuvat siihen aktiivisesti ja voimakkaasti, jotta voitaisiin arvioida objektiivisesti rakennerahastotuen tehokkuus ja tuen todelliset määrälliset vaikutukset; 11. Ehdottaa, että yhteisön aloitteita tarkasteltaisiin rationalisointimielessä ja pyrittäisiin yhdistämään ja mukauttamaan ne paremmin tavoitteiden 1, 2 ja 5b mukaisiin ohjelmiin sekä kohdennettaisiin ne selkeämmin ja tarkemmin; innovatiiviset aloitteet olisi säilytettävä ja hankkeita toistavat mukautettava; 12. Tunnustaa kumppanuuksien merkityksen rahaston tehokkaan toiminnan kannalta, mutta pahoittelee sitä, että yhteiskunnalliset ja taloudelliset kumppanit eivät osallistu seurantakomiteoiden ja päätöksentekoelinten toimintaan, ja kehottaa Euroopan komissiota määrittämään tarkemmin kumppanien luonteen ja tehtävät ja Yhdistyneen kuningaskunnan hallitusta soveltamaan yhteiskunnallisen kumppanuuden periaatetta täysimittaisesti; 13. Tunnustaa paikallisviranomaisten tärkeän merkityksen kumppanuuksissa ja pahoittelee sitä, että paikalliset viranomaiset ovat edustettuina yhä harvemmin ei-vastuuvelvollisten elinten (itsenäisten valtion laitosten) määrän lisääntyessä, ja kehottaa Yhdistyneen kuningaskunnan hallitusta vahvistamaan paikallisviranomaisten asemaa ja sallimaan vaaleilla valittujen edustajien osallistumisen seurantakomiteoihin, jotta varojen hoidon demokraattinen vastuuvelvollisuus korostuisi; 14. Suhtautuu myönteisesti kumppaneille aluesuunnittelussa annettuun näkyvämpään osuuteen ja toteaa rakennerahaston suunnitelmien merkittävät vaikutukset Yhdistyneen kuningaskunnan alueilla, mutta rohkaisee komissiota ja hallitusta tulevaisuudessa laajentamaan suunnitteluun osallistuvien kumppaneiden joukkoa ja kehottaa hallitusta harkitsemaan aluekehitystoimistojen perustamista suunnittelun tehostamiseksi; 15. Pyytää komissiota myös ottamaan huomioon paikallisten osapuolten toiveet ohjelmien ensisijaisista tavoitteista ja toimenpiteistä neuvoteltaessa; huomauttaa, että silloin kun kuljetusjärjestelyt lisäävät yhteisön talouden kehittämisavun ja työpaikkojen luomisen tehoa mahdollistamalla teollisuusalueiden käytön, tällaisten järjestelyjen pitäisi voida saada vaihtelevansuuruista, järjestelyjen merkitystä vastaavaa tukea; 16. Pahoittelee EAKR:n varojen jakamisessa käyttöönotettua menettelyä, jossa osa rahoituksesta myönnetään alueiden välisen tarjouskilpailun perusteella, ja kehottaa hallitusta ja komissiota kiireellisesti laatimaan arvioinnin ja lopettamaan järjestelmän, jos sen hyödyllisyyttä ei voida osoittaa; 17. Pahoittelee Yhdistyneen kuningaskunnan päätöstä olla osallistumatta tavoitteen 4 rahoitukseen, jonka tarkoituksena on työntekijöiden sopeuttaminen teollisiin muutoksiin, ja vetoaa maan hallitukseen, jotta tämä välttäisi varojen alikäyttöä vuoden 1999 loppuun mennessä; 18. Pahoittelee sitä, että yleisön tietoisuus rakennerahaston tukemista hankkeista on hyvin vähäistä, ja kehottaa komissiota sekä kansallisen ja aluetason kumppaneita lisäämään hankkeiden julkisuutta ja niistä tiedottamista helposti lähestyttävällä tavalla, niin että kansalaiset havaitsevat selkeästi Euroopan unionin aluepolitiikasta koituvat edut; 19. Toteaa ESR:n vuosiohjelmiin liittyvän monenlaisia jatkuvuusongelmia ja suosittelee, että komissio harkitsee joustavampaa suhtautumista monivuotiseen rahoitukseen ja todellisia ennakkosuorituksia; 20. Toteaa eri rahastojen toimien välillä vallitsevan jatkuvuuden ja johdonmukaisuuden puutteen ja suosittelee, että komissio harkitsee keinoja toimien yhdentämiseksi, eräänä vaihtoehtona yhden rahaston kehittäminen jokaista avustuskelpoista aluetta kohti; suosittaa, että olisi ainakin tarkasteltava EAKR:n ja ESR:n erillisiä järjestelmiä ja toiminnan erilaisia hallintojärjestelyjä sekä täydentävyyden parantamiseksi ottaa ESR:ssä käyttöön monivuotisia ohjelmia; 21. Kehottaa komissiota ottamaan tulevaisuudessa rakennerahastojen tuen valintakriteerejä tarkastellessaan huomioon teollisuudessa tapahtuvat muutokset, BKT:n ja laskevien työttömyyslukujen ja matalapalkkaisten, ei- pysyvien osa-aikaisten työpaikkojen välisen suhteen sekä kehittämään mekanismeja, joiden avulla tulevaisuudessa päästäisiin varojen parempaan keskittymiseen sekä tarjoamaan väliaikaista rahoitusta ja pysyvien työpaikkojen syntymiseen tähtääviä toimia niille teollisuusalueille, joita edelleen koettelevat alhainen kasvu ja korkea työttömyys; 22. Toteaa, että taloudelliseen ja sosiaaliseen yhteenkuuluvuuteen käytettävien varojen täysimääräiset vaikutukset voivat jäädä saavuttamatta, jos täydennysrahoitus on joko riittämätöntä tai väärin suunnattua, suosittelee, että komissio harkitsee tulevaisuudessa yksityissektorin enenevää osallistumista täydennysrahoitukseen ja että Yhdistyneen kuningaskunnan hallitus kohdistaa täydennysrahoituksen nykyistä tehokkaammin varmistamalla, että aluetoiminnan mahdollinen kansallinen ja paikallinen rahoitus suunnitellaan siten, että se täydentää rakennerahastojen varoja tehokkaammin; 23. Suhtautuu myönteisesti kestävän kehityksen painottamiseen ja kehottaa komissiota antamaan suosituksen, jonka mukaan ympäristövaikutusten arvioinnin tulisi olla hankkeiden hyväksymisen ehto ja keskeinen osa ohjelmien jatkuvaa arviointia; 24. Panee merkille sen, että kaikki Yhdistyneen kuningaskunnan alueet ovat osallistuneet myönteisellä tavalla rakennerahasto-ohjelmiin antaen asiantuntija-apuaan ja tietotaitoaan ja tukien sosiaalisen ja taloudellisen yhteenkuuluvuuden periaatteita sekä Yhdistyneessä kuningaskunnassa että koko Euroopan unionissa; 25. Suhtautuu myönteisesti ympäristöviranomaisten (Department of Environment, DoE) uusimman hallintomenettelyjä koskevan katsauksen pyrkimyksiin hajauttaa hallintoa paikallistasolle, mutta pahoittelee, että tämä on tehty niin myöhäisessä vaiheessa EU:n ohjelmia ja ettei yhteistyökumppaneita ja hallintoviranomaisia alueilla ole lainkaan kuultu suuntaviivoja laadittaessa, ja on huolestunut lisääntyvästä hallinnollisesta taakasta, elleivät paikallistason resurssit ole riittävät, mikä saattaa johtaa yhä suurempiin viivytyksiin ja varojen käyttämättä jäämiseen; 26. Ehdottaa, että hallitus järjestää täydellisen kuulemisen ja DoE:n menettelyjen perusteellisen arvioinnin ennen niiden käyttöön ottamista; 27. Pahoittelee teknisten avustusvarojen alikäyttöä eräillä alueilla ja kehottaa ohjelmien hallintoyksikköjä käyttämään näitä varoja ohjelmien tuloksellisuuden ja tehokkuuden parantamiseen sekä hyödyntämään esimerkillisiä malleja ja käyttämään niitä teknisenä tukena korkealaatuisten innovatiivisten hankkeiden edistämiseksi; 28. Vetoaa hallituksen aluevirastoihin, jotta nämä harkitsisivat riippumattomien yksikköjen perustamista Englannin alueille; 29. Kehottaa puhemiestään välittämään tämän päätöslauselman neuvostolle, komissiolle ja Yhdistyneen kuningaskunnan hallitukselle.